Амщокъуэ Амырхъан утыку йохьэ
Ди газет напэкIуэцIхэм ящыщ зым иджыблагъэ зи гугъу щыфхуэтщIа КъБКъУ-м и аспирант Амщокъуэ Амырхъан (зыщыщ Амщокъуэ лъэпкъыр «МылIэжын полк» зэхыхьэм жыджэру зэрыхэтар и фIы-гъэщ икIи абы къыхилъхьащ «Псори дигу къэдгъэкIы-жынщ» лъэпкъ зэхуэсыр накъыгъэм и 9-м ирихьэлIэу гъэ къэс зэхашэну) теухуа хъыбар гуапэ иджыри къытIэрыхьащ. ЩIэблэр тхыдэм щIэпIыкIыным, къэралыр, щIыналъэр зэрыгушхуэ я лIыхъужьхэр зейхэм егъэцIыхужыным ехьэлIа Iуэху дахэр, дауи, уасэншэщ.
Лъэпкъ уэрэдхэр гъэзэщIэнымкIэ Кобзон Иосиф и цIэкIэ Грознэ къалэм шыщхьэуIум и 2 — 4 — хэм къыщызэрагъэпэща дунейпсо фестиваль-зэпеуэм республикэм къыбгъэдэкIыу щIалэ жыджэрым зыкъыщигъэлъэгъуащ икIи абы ещанэ увыпIэр къыщихьащ.
Музыкант, уэрэджыIакIуэ, продюсер, усакIуэ, къэфакIуэ, битмейкер ныбжьыщIэхэр, езыхэм ятхыжа усэхэр, я IэдакъэщIэкI уэрэдхэр зыгъэзэщIэжхэр мы гъэмахуэм хыхьэу бадзэуэгъуэм и 17 — 23-хэм Кърымым япэу щекIуэкIа «Таврида 5.0» урысейпсо зэхыхьэм щызэхуэсащ. Щэнхабзэ, гъуазджэ фестивалыр къыхэзылъхьахэм я мурадыр зэфIэкI зиIэ щIалэгъуалэр зэхуашэсу унэтIыныгъэ зэмылIэужьыгъуэхэм къыхэжаныкIхэм я талантыр къагъэнэIуэнырт, ахэр зэкъуагъэувэнырт, щIэхэм трагъэгушхуэнырт.
КъБР-м и лIыкIуэу а фестивалым и «Рэп сменэм» кIуащ икIи жыджэру зыкъыщигъэлъэгъуащ КIуэкIуэ Валерэ и цIэр зезыхьэ Къэбэрдей-Балъкъэр аграрнэ къэрал университетым и аспирант, КъБКъУ-м уэрэдымрэ къафэмкIэ и «Амикс» театрым хэт, республикэм и концертхэр зыгъэдахэ Амщокъуэ Амырхъан. ЩIалэм ехъулIэныгъэхэр щиIэщ щIэныгъэ зэгъэгъуэтынымрэ уэрэд жыIэнымрэ.
— Зэхуэсым КИФЩI-м щыщ- хэм я унэтIакIуэу хэта Хьэгъэ- жей Иринэ и деж къыщысщIащ рэп уэрэдхэр зыгъэзащIэхэри абы зэрыщызэхуэсынур, — жеIэ Амырхъан. — Зэпеуэм сыхыхьэн папщIэ къысхуагъэува лэжьыгъэхэр зэфIэзгъэкIри, си уэрэдыр яхуезгъэхьащ. ТхьэмахуитIкIэ сыпэплъа нэужь, зэхьэзэхуэм сызэрыпхыкIам теухуа хъыбарыр къысIэрыхьащ. Псом хуэмыдэу сигу дыхьащ зэхы- хьэр тенджызым пэмыжыжьэ щIыпIэм зэрыщрагъэкIуэкIар, ди программэр щIэщыгъуэу зэрызэхагъэувар, ущыджэгу хъуну утыкухэр гъунэжу дызэриIар, абы ныбжьэгъу куэд къызэрыщызгъуэтар, цIыху гъэщIэгъуэн зыбжанэ къызэрыщысхуэхъуар, — игу къегъэкIыж Амырхъан.
Амщокъуэм зэрыжиIэмкIэ, псом хуэмыдэу гукъинэж щыхъуащ проектым и унафэщI Батурин Андрей, я гъэсакIуэхэу Крутой Игорь, рэпер Вахтанг, «Black Star» продюсер центрым и унафэщIхэу Курьянов Павелрэ Абрамов Викторрэ, къэралым и нэгъуэщI артист цIэрыIуэхэм я мастер-классхэмрэ лекцэ купщIафIэхэмрэ.
Фестивалым хыхьэу къызэрагъэпэща зэпеуэ зэмылIэужьыгъуэхэм хагъэхьэнухэр къыщыхах зэхьэзэхуэ куэдым и зэфIэкI щеплъыжащ Амщокъуэр. Езым итхыжа уэрэдыр игъэзащIэри, ар пхыкIащ лъэпкъ уэрэдхэр жыIэнымкIэ Кобзон Иосиф и цIэкIэ къызэрагъэпэща «Красная гвоздика» дунейпсо фестиваль-зэпеуэм.
— Къэбэрдей-Балъкъэр аграрнэ къэрал университетым и ректор, студентхэм заужьыным ехьэлIа жэрдэмхэр сыт щыгъуи къыддэзыIыгъ Апажэ Аслъэн фIыщIэ хуэфащэщ, фестивалым сыкIуэнымкIэ къызэрыздэIэпыкъуам папщIэ. Зэпеуэм урысыбзэкIэ щызгъэзэщIа икIи стхыжа «Тает во мгле», «Магия» уэрэдхэр фестивалым ещанэу къызэрыщалъытар гуапэ сщыхъуащ, — къыддогуашэ Амщокъуэр. — Фестивалым сызэрыхэтам къыдэкIуэу Грознэ къалэми зыщысплъыхьыну Iэмал сызэриIари гуимыхуж сщыхъуащ.
ЩIалэ жыджэрым и творческэ зэфIэкIхэр урысейпсо, къэралпсо зэхыхьэхэм екIуу зэрыщигъэлъагъуэр, ехъулIэныгъэхэр къызэрыщыхуагъэфащэр, къызыхэкIар, ди щIыналъэр фIыкIэ зэригъэIур, дауи, узэрыгушхуэнщ!
ТЕКIУЖЬ Заретэ.
